Pasgebore baba op straat gelosArgieffoto ŉ Pasgebore babaseun se lewe is Dinsdagoggend gered nadat hy langs ŉ straat in KwaZulu-Natal gelos is. Chris Botha, woordvoerder van Netcare 911, het gesê die baba is langs Chakideweg in KwaMashu, noord van Durban, gelos. Die baba was steeds aan die plasenta geheg. “Polisiebeamptes het op die baba afgekom en hom na ŉ plaaslike kliniek gehaas, waar paramedici kom help het. Die noodsorgpraktisyn en verpleegsters het die naelstring geknip en die baba suurstof gegee totdat sy toestand gestabiliseer het,” het Botha gesê. Die baba is in die sorg van die verpleegsters gelaat, terwyl reëlings getref word om hom na ŉ plek van veiligheid te neem. Die polisie ondersoek die voorval.